**Fuld knald på popfesten med Østrigs nye multitalent Mavi Phoenix***Sangerinden og rapperen Mavi Phoenix er brandvarm. Mandag d. 22. oktober fyrer hun op under Lille VEGA med sin innovative poplyd.*

Østrigske Mavi Phoenix sammensmelter popmelodier med rap og elementer fra R&B. Det er et mix, der er svært at klassificere men ualmindeligt catchy og tvinger dig ud på dansegulvet. I marts udgav hun ep’en *Young Prophet* og er allerede nu aktuel med den nye, ørehængende single ”Bite”.

Den 23-årige ordsmed har efterhånden bygget en solid buzz op omkring sig selv, og herhjemme er danske Scarlet Pleasure store fans af hendes musik. Så store, at de tog Mavi Phoenix med som support til deres koncerter i København og Århus tidligere i år.

Siden hun var 12 år gammel har østrigeren leget med at lave og producere sin egen musik. Indflydelsen kommer fra vidt forskellige steder, da Phoenix har lyttet meget til alt fra Queens of the Stone Age til Kanye West og Miley Cyrus. Udenlandske medier som The FADER, The Line of Best Fit og i-D har rost den unge musiker for hendes unikke stil og brede musikalske farvepalet.

Sommeren er godt pakket med festivaljobs for den fremadstormende sangerinde inklusiv et besøg på Roskilde Festival. Til oktober er det Lille VEGAs tur til at få et ordenligt skud dansevenlig popmusik.

**Fakta om koncerten**
Mavi Phoenix (AT)
Mandag d. 22. oktober kl. 20.00
Lille VEGA, Enghavevej 40, 1674 København V
Billetpris: 165 kr. + gebyr
Billetsalget starter i dag via vega.dk og Ticketmaster